Агьалинал масъаларттахсса къулагъас\nВай гьантрай Дагъусттаннал региондалийсса «Единая Россия» партиялул отделениялий агьали кьамул бунни Аьрасатнал ПаччахIлугърал Думалул депутат Аьбдулмажид МахIрамовлул. Коронавирусрал инфекция ппив шаврицIун дархIусса тагьар уттигу хьхьара хьун дурашиврийн бувну, ва ххуллухссагу агьалинащал­сса хьунабакьаву хьунни манзилданул режимрайсса.\nАхъушиял райондалийсса Зилмух тIисса шяраваллил жяматрал цIания депутатначIан оьвтIий ия Асадуллагь Насруллаев ФАП-рал строительствалул масъала щаллу баврил хIакъираву. Насруллаевлул бусаврийн бувну, шяраву­сса ФАП бусса бур лицензиялул тIалавшиннарду биттур къадуллалисса, цукунчIавсса шартIру да­къасса къатраву бивхьуну.\nМу бакъассагу, ФАП бивхьусса къатраву дакъасса дур щин, газ ва гъилишиву. Депутатнал ва масъалалул хIакъираву райондалул бакIчинайн чивчунни бюхъайссаксса кумаг баву тIалав буллалисса чагъар.\nЛаващиял райондалийсса Сусакент шяравасса Аьбдуссалам ЯхIияхIажиев оьвтIий ия депутатначIан щинал масъала дузал бан кумаг баврил хIакъираву.\n«Жул шяравусса чIявуми агьали бур нувщи, калан, къур дугьаврихун багьсса. Шяраву ахънилссаннуя бакIлахъия ласласи­сса хозяйстварду ялу-ялун гьарза хъанай дур, миннуйн рутIлансса щингу диял хъанай дакъар. ХIатта хIачIансса щин цайми районная ласун занан багьлай бур», – тIий буслай ур Аьбдуссалам.\nМахIрамовлул ва масъалалул хIакъираву бувсунни аьрза чичиншиву Дагъусттаннал Шяраваллил хозяйствалул министерствалул программалул пландалувун щина­ххуллу баврил строительствагу рутаву тIалав буллалисса.\nЛьгота дусса пенсия бишин кумаг баврил хIакъираву оьвтIий бия Забидат Рабаданова. Ванил бувсунни 2005 шиная шинмай цуппа зий бивкIшиву Каспийскалийсса хха­ссал бувултрал ва ххал бигьултрал базалий ва мунийн бувну багьай­сса льгота дусса пенсия бишлай ба­къашиву. Депутатнал ва масъалалул хъирив лаяву тIалав дуллали­сса хасъсса аьрза чивчунни Дагъус­ттаннал региондалийсса АьФ-лул Пенсионный фондрайн.\nХъирив депутатнайн оьвкунни Буйнакскаллал райондалул бакIчи Камил Изиевлул оьрчIал багъру баврил масъала щаллу баврил хIакъираву. Камил Изиевлул кIицI лавгунни цIанасса чIумал Буйнакскаллал райондалий 2259 оьрчI кьамул увсса 16 детсад бушиву. Райондалийсса агьали ялапар хъанахъисса 17-хъул шяраваллаву цавагу оьрчIал багъ бакъашиву. Ванал бувсунни хIакьинусса кьини оьрчIал багъравун кьамул бансса сияхIрай 4994 оьрчI ушиву.\nМахIрамовлул ва агьам­сса масъалалул хIакъираву хасъсса чагъар чивчунни региондалул ХIукуматрайн.\nВай бакъасса, цаймигу ма­съалартту ххал бивгьунни ва ми щаллу баврил ялув ацIаву цала бакIрайн лавсунни Аьбдулмажид МахIрамовлул.\nСледующая публикация В республиканской стоматологической поликлинике открылся колл-центр для оказания помощи.\nПредыдущая публикация «На дакьаврихлура»